
Pranë Zyrës së Komisionerit për të Drejtën e Informimit dhe Mbrojtjen e të Dhënave Personale (në vijim “Zyra e Komisionerit”) janë depozituar kërkesat tuaja për informacion, administruar me tonën me nr. 2192 prot., datë 03.08.2026 dhe nr. 2263 prot., datë 10.08.2026 dhe regjistruar në Regjistrin e Kërkesave dhe Përgjigjeve të Zyrës së Komisionerit me nr. rendor 20, datë 10.08.2026.

Në përgjigje të kërkesës suaj, ju informojmë se Zyra e Komisionerit ushtron veprimtarinë e saj në fushën e së drejtës për informim dhe mbrojtjes së të dhënave personale. 
Përveç sa më sipër, Zyrës së Komisionerit i janë veshur kompetenca edhe në mbikëqyrjen dhe garantimin e zbatimit të ligjit nr. 33/2022 “Për të dhënat e hapura dhe ripërdorimin e informacionit të sektorit publik” si dhe ligjit nr. 12/2026 “Për lobimin në Republikën e Shqipërisë”.  
Gjithashtu, Zyra e Komisionerit ka dhe një rol (disi më të kufizuar) për shqyrtim ankesash në bazë të ligjit nr. 146/2014 “Për njoftimin dhe konsultimin publik”. 

Në fushën e së drejtës për informim, çdo person mund t’i drejtohet Zyrës së Komisionerit, ndër të tjera, kur pretendon se i është cenuar e drejta për t’u njohur me informacionin publik, veçanërisht në rastet kur:
· autoriteti publik nuk i përgjigjet kërkesës për informacion brenda afatit ligjor;
· informacioni i kërkuar nuk vihet në dispozicion;
· informacioni vihet në dispozicion vetëm pjesërisht;
· kërkesa për informacion refuzohet;
· autoriteti publik nuk zbaton detyrimet për transparencën proaktive dhe publikimin e informacionit.
Në këto raste, personi mund të paraqesë ankesë pranë Zyrës së Komisionerit, i cili, në përputhje me ligjin, shqyrton ankesën dhe mund të marrë masat përkatëse administrative, sipas kompetencave të tij.
Në fushën e mbrojtjes së të dhënave personale, çdo person mund t’i drejtohet Zyrës së Komisionerit kur vlerëson se të dhënat e tij personale janë përpunuar në kundërshtim me legjislacionin në fuqi ose nuk janë respektuar të drejtat që i garantohen si subjekt i të dhënave, veçanërisht në rastet kur:
· të dhënat personale mblidhen, përdoren, ruhen, përhapen ose përpunohen pa një bazë të përshtatshme ligjore ose në kundërshtim me parimet e mbrojtjes së të dhënave;
· personi nuk është informuar në mënyrë të përshtatshme mbi përpunimin e të dhënave të tij personale, qëllimin dhe bazën ligjore të përpunimit, ose mbi të drejtat që gëzon;
· nuk respektohen të drejtat e subjektit të të dhënave, përfshirë të drejtën e aksesit, korrigjimit, fshirjes, kufizimit të përpunimit ose kundërshtimit, në rastet e parashikuara nga ligji;
· të dhënat personale, përfshirë të dhënat e kategorive të veçanta, publikohen, shpërndahen, transferohen ose përpunohen në mënyrë të paligjshme;
· ndodhin shkelje të sigurisë së të dhënave personale, përfshirë humbjen, shkatërrimin, ndryshimin, zbulimin ose aksesin e paautorizuar në to.
Subjektet e të dhënave kanë të drejtë të paraqesin ankesë pranë Zyrës së Komisionerit kur vlerësojnë se përpunimi i të dhënave të tyre personale është kryer në kundërshtim me ligjin. Komisioneri, në ushtrim të funksioneve të tij, mund të kryejë hetime, të kërkojë informacion dhe dokumentacion nga kontrolluesit ose përpunuesit, të kryejë inspektime dhe të marrë masat e parashikuara nga legjislacioni, kur konstaton shkelje.
Në fushën e të dhënave të hapura dhe ripërdorimit të informacionit të sektorit publik, personat dhe subjektet e interesuara mund t’i drejtohen Zyrës së Komisionerit për çështje që lidhen me ushtrimin e së drejtës për ripërdorimin e dokumenteve të sektorit publik, në përputhje me ligjin nr. 33/2022 “Për të dhënat e hapura dhe ripërdorimin e informacionit të sektorit publik”.
Në fushën e lobimit, në zbatim të ligjit nr. 12/2026 “Për lobimin në Republikën e Shqipërisë”, Zyra e Komisionerit administron dhe publikon regjistrin e lobimit, mbikëqyr transparencën dhe respektimin e detyrimeve ligjore nga lobistët dhe zyrtarët publikë, verifikon raportimet, shqyrton shkeljet dhe vendos masat administrative të parashikuara nga ligji.
Në fushën e njoftimit dhe konsultimit publik, palët e interesuara mund t’i drejtohen Komisionerit, në zbatim të ligjit nr. 146/2014 “Për njoftimin dhe konsultimin publik”, kur pretendojnë se u është cenuar e drejta për pjesëmarrje në proceset e njoftimit dhe konsultimit publik ose nuk janë respektuar detyrimet dhe afatet e parashikuara nga ligji.
Për informacion më të plotë mbi të drejtat, detyrimet dhe kompetencat e Zyrës së Komisionerit, bashkëlidhur kësaj përgjigjeje ju përcillen:
· ligji nr. 119/2014 “Për të drejtën e informimit”, i ndryshuar;
· ligji nr. 124/2024 “Për mbrojtjen e të dhënave personale”;
· ligji nr. 33/2022 “Për të dhënat e hapura dhe ripërdorimin e informacionit të sektorit publik”;
· ligji nr. 12/2026 “Për lobimin në Republikën e Shqipërisë”
· ligji nr. 146/2014 “Për njoftimin dhe konsultimin publik”.
[bookmark: _GoBack]Gjithashtu, bashkëlidhur po ju përcillet edhe ligji nr. 97/2013 “Për mediat audiovizive në Republikën e Shqipërisë” sipas kërkesës tuaj, edhe pse vlen të sjellim në vëmendjen tuaj se autoriteti publik që monitoron zbatimin e këtij ligji është Autoriteti i Mediave Audiovizive. 

